מגישה: מיה אשל

מוגש לידי: ד"ר עמרי אשר

בקורס: תרגום עיוני ואקדמי

תאריך: 15.7.17

**תסמונת הסבתא המתה והבחינה; מפלתה האפשרית של החברה האמריקנית**

זה זמן רב שיערו חוקרים כי בשבוע הקודם לבחינה, נתונים קרובי משפחתם של סטודנטים בסכנה גדולה במיוחד. מאז שהתחלתי את קריירת ההוראה שלי, גונבו לאוזניי שלל הסברים מתחמקים, קטעי הערות ומשפטים לא גמורים שנגעו כולם ל-"סוגיית הסבתא המתה." רק מעטים מעמיתיי הסכימו לחשוף בפניי מידע לגבי התופעה, אך במהרה נוכחתי לדעת כי כל מי שלימד אי פעם באקדמיה יידע מיד במה מדובר. במסעותיי הרבים, גיליתי שתופעות דומות קיימות גם במדינות אחרות. באנגליה מדובר בסוגיית "הסבתות הקבורות", בצרפת דיברו על "סבתא יקרה לי" ובבולגריה נודעה התופעה בשם הסתום "תכנית הפטרייה הרעילה והשעווה" (ייתכן שהיו כאן כמה בעיות בתרגום. בכל מקרה, יכול להיות שמאז המהפכה השם כבר השתנה). אמנם נראה שמדובר בבעיה בקנה מידה עולמי, אך נראה שכאן בארצות הברית הגיעה התופעה לשיאים חדשים, ולכן הגיוני מאוד שגם סימני האזהרה הראשונים יתגלו דווקא כאן.

ניתן לנסח את הסוגייה באופן הפשוט הבא: **הסיכוי שסבתו של סטודנט תמות בפתאומיות זמן קצר לפני שהוא ניגש לבחינה, גדול הרבה יותר מאשר בכל זמן אחר בשנה.**

מדובר בתופעה שבמשך שנים רבות הייתה מושא להשערות ולאגדות אורבניות בקרב מרצים באקדמיה, וכעת אני יכול לאשר שהיא אכן קיימת. במשך למעלה מעשרים שנה אספתי נתונים על הקשר בין המשתנים המדוברים, ולא זו בלבד שהוכחתי את העניין שרוב סגל המרצים חשד בקיומו, אלא גם מצאתי כמה היבטים נוספים של הסוגייה, שעשויים להתגלות כבעלי חשיבות לעתיד מדינתנו. הממצאים המוצגים בדוח זה חושפים תמונה מצמררת. על המרצים ועל הציבור הרחב להיענות לקריאת ההשכמה ולטפל בבעיה הבריאותית והסוציולוגית החמורה הזו, לפני שיהיה מאוחר מדי.

כפי שניתן לראות בטבלה מספר 1, בתקופה ללא בחינות שיעור המוות המשפחתי לכל 100 סטודנטים (FDR) נמוך ולא קיימת קורלציה בינו ובין ציוניו של הסטודנט בכיתה. לא ניתן לטעות בהשפעתה של בחינה קרבה. הממוצע FDR מזנק מ-0.054 בתקופה ללא בחינות ל-0.547 בתקופה של בחינות אמצע ול-1.042 בתקופה של בחינות מסכמות. מדובר בגידול של פי עשרה ופי תשעה עשר בהתאמה. בגרף מספר 1 ניתן לראות כי שינויים אלה מושפעים מאוד מציוניו של הסטודנט, עם מקדם התאמה של 0.974 בבחינות אמצע ו-0.988 בבחינות מסכמות. כלומר, סטודנט שעומד להיכשל בקורס וניצב בפני בחינה מסכמת הוא בעל סיכוי גדול פי חמישים לאבד קרוב משפחה מאשר סטודנט שלא ניצב בפני בחינה.

המסקנה מהנתונים ברורה. מתוך חשש להצלחתם של יקיריהם בבחינה, קרובי משפחתם מתים מדאגה, פשוטו כמשמעו. באופן טבעי, ככל שממוצע הציונים של סטודנט נמוך יותר, וככל שהבחינה חשובה יותר, כך המשפחה תדאג יותר. ככל הנראה, מתח זה הוא שמביא למוות בטרם עת של אותם בני משפחה. מתח עלול בהחלט להביא ללחץ דם גבוה, שבתורו עלול לגרום שבץ והתקפי לב, וכך נוכל גם להבין מדוע מיתות אלה מתרחשות באופן כה פתאומי, ללא כל אזהרה מוקדמת ובדרך כלל בתקופת בחינות. מסקנה זו יכולה להסביר גם את האחוז הלא פרופורציונלי של סבתות מבין הקורבנות, שכן הן ממילא בעלות סיכויים גבוהים יותר לקבל שבץ. עם זאת, מסקנה זו אינה מסבירה מדוע סבים כמעט שאינם נפגעים מהתופעה, כך שאין ספק שישנם משתנים נוספים שטרם נתגלו. למרות הכל, בהחלט מנחם לדעת שלפי הנתונים, המשפחה האמריקנית ממשיכה לשמור על קשר חם ושבני המשפחה דואגים מאוד לרווחתו של כל אחד מהם, אולי יותר מדי. כמה מעמיתיי הביעו ספק באשר למסקנות שהסקתי מהנתונים, ולכן הרחבתי את היקף המחקר של התופעה. בעזרת מקורות מידע קיימים (ובהם לשכת מפקד האוכלוסין והצהובון "נשיונל אינקוורר"), בחנתי את הקשר בין חינוך ובין מבנה התא המשפחתי. מעניין לראות שאין כל קורלציה בין המשתנה FDR ובין גודל המשפחה המורחבת (טבלה מספר 2). ייתכן שמשפחות גדולות נוטות לדאוג פחות לכל בן משפחה מאשר משפחות קטנות, וייתכן גם שאדם אחד בכל משפחה משמש מעין "דאגן תורן" הנושא על עצמו את העול. שיעורי התמותה הגבוהים באופן יוצא דופן בקרב סבתות (פי עשרים וארבעה מסבים) מצביעים על כך שההסבר השני הוא הנכון. אם אני טועה, ראוי שאנשים עם משפחות קטנות במיוחד ישכנעו את יתר בני משפחתם שלא ללמוד לימודים גבוהים, שכן כאשר הסכנה מרחפת מעל ראשיהם של מעטים כל כך, הסיכון הפוטנציאלי פשוט גדול מנשוא.